《和于子仪观见赠二十韵》
宋代·郭印

壮岁悟修性，磨砻谢圭角。
随身尘网中，意气翔寥廓。
动遭白眼观，罕识黄金诺。
圣贤皆吾心，所读真糟粕。
妙处谁与语，此道今萧索。
西施及嫫母，本身非美恶。
掩关学宴坐，浩气合冲漠。
身世鸿毛轻，利名蝉翼薄。
兀兀寡知音，头童齿将豁。
向未得良友，杯酒屡同酌。
见我辄倾倒，清音听明铎。
马队骧天骥，鸡群昂野鹤。
新诗续风骚，久矣无此作。
词锋敏而锐，百献敢一酢。
愿君偃戈矛，使我坚城郭。
中虚道自来，大信本不约。
养兹百炼金，劫火难销铄。
心法两俱忘，无解亦无缚。
参乎一以贯，回也不改乐。
富贵何足云，侯门空赭垩。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。